Jeppe Mikkelsen (RV), 2012-04-20:
Tak for det.
Dagen i dag må siges at stå i Nordens tegn, ikke blot det danske parlament diskuterer i dag grænsehindringer, for Island, Åland og Færøerne har også emnet på dagsordenen i dag, og i sidste uge blev emnet diskuteret i Sverige, og i næste uge følger Norge og Finland.
At alle de nordiske lande i fælles enighed har fået sat grænsehindringer til debat i parlamenterne er nyskabende.
Efter flere år med megen snak om emnet og efter flere år med Grænsehindringsforum tror vi i Det Radikale Venstre, at dette kan tage debatten videre til det næste skridt; et skridt, hvor vi ikke kun taler, men hvor vi også handler.
Grænsehindringer er et vigtigt emne.
Barriererne mellem de nordiske lande er små, men vi skal intensivt arbejde for at nedbryde dem endnu mere, især her i Øresundsregionen, hvor vi har stor interesse i at gøre det lettere at bo på den ene side af Sundet og arbejde på den anden.
Det er der nemlig knap 20.000 mennesker, der gør dagligt.
Det skaber vækst, og det skaber kulturelt sammenhold.
Vi havde så sent som i tirsdags en høring her på Christiansborg.
Her kunne vi høre, at Öresundskomiteen regner med, at tre enkelte grænsehindringer medfører et tab på 1 mia. kr. fordelt på tværs af Sundet.
Det er tankevækkende i en tid, hvor økonomien er så presset, som den er.
Jeg vil på vegne af Det Radikale Venstre gerne takke for redegørelsen om fjernelse af grænsehindringerne.
Regeringen har stort fokus på området, og jeg er enig i, at vi har brug for et tredelt fokus, når vi snakker om grænsehindringer.
Det gælder både om at fjerne eksisterende hindringer, forebygge kommende hindringer og om at informere om dem, som det er lidt sværere at få ned med nakken.
Det er mærkværdigt, at konsensus af og til ikke fører til noget.
Af og til er det, som om konsensus ikke nødvendigvis er noget positivt.
Længe har politikere på tværs af grænser og partier været enige om, at grænsehindringer skulle nedbrydes, men vi har ikke udnyttet de fulde potentialer i vores konsensus.
Derfor vil jeg faktisk godt takke samtlige partier, for der viser sig jo en sjælden enighed om det fremsatte forslag til vedtagelse, som opfordrer regeringen til at indkalde til forhandlinger om fjernelse af grænsehindringer.
Det vil jeg gerne sige tak til den danske delegation for og frem for alt til hr. Bertel Haarder, som står i spidsen for vores arbejde, og så tror jeg også, at hr. Ole Stavad som dansk repræsentant i Grænsehindringsforum fortjener vores tak og anerkendelse for sit arbejde.
Jeg har været oppe siden kl. 4.00 i morges, fordi jeg skulle hjem fra Stockholm.
De sidste par dage har jeg sammen med andre unge politikere fra Norden og Nordvestrusland været til et seminar.
I den forbindelse traf jeg i går aftes et medlem af den svenske delegation.
Hun fortalte, at der til deres debat den 11. april også havde været konsensus.
Alle var gået op og havde talt for nedbrydelse af grænsehindringer, der var ikke nogen debat og ingen replikker, og alle var ligesom enige, men efterfølgende er der ikke sket noget reelt set.
Jeg synes, at vi skal gå forrest og inspirere vores nordiske naboer.
Konsensus er også til stede hos dem, men jeg tror godt, at de kunne bruge et kærligt spark i den rigtige retning.
Jeg er optimistisk omkring de kommende forhandlinger.
Vi får næppe slettet samtlige hindringer på den lange liste, men jeg håber, at vi kan komme et stykke hen ad vejen.
Så håber jeg også på, at vi kan få skabt præcedens på dette område om, hvordan vi tackler grænsehindringerne en for en, så forhandlingerne kan foregå, så vi kan lære det osv., for vi har næppe set de sidste nye grænsehindringer.
De vil dukke op igen og igen, og derfor er det godt at være rustet til det også i fremtiden.
Jeg ser frem til forhandlingerne, og som sagt kan vi både støtte regeringens redegørelse og forslaget til vedtagelse.
Tak for ordet.